Folketing
2012-11-28

I forhold til L 85 og huslejerestancer har der været noget polemik og især kritik fra Venstre af, at vi gør noget, når der kommer en SFI-rapport, for hvorfor kan vi ikke vente på den? Fru Maja Panduro svarede, at det kan vi ikke, fordi der er mennesker, der bliver sat på gaden, og derfor bliver vi nødt til at gøre noget. Jeg vil gerne sige, at det, vi gør med L 85, er noget, kommunerne har spurgt om i lang tid. Det er noget, som i den grad er efterspurgt, og som folk er så glade for at der nu bliver mulighed for. Det betyder nemlig, at kommunen i en situation, hvor man har en familie eller en enlig, som man skal til at sætte på gaden, kan gå ind med den ekstraordinære hjælp, der skal til, for at undgå, at den udsættelse bliver til noget. Det er en god idé for den børnefamilie, der ellers skulle pakke alle tingene sammen og sættes på gaden.